1Abafarisayo n'abegesa b'Amateka baruga Yerusalemu, baija ahali Yesu bamubaza bati, 2«Kubaki abegesibwa bawe bashaga emichwo ya batat'enkurw'ichwe? Kabalikwija kulya tibalikunaba mikono.» 3Nawe ababaza ati, «Isi inywe kubaki mushaaga emihango ya Ruhanga aha rw'emichwo yanyu? 4Kuba Ruhanga akahanga ati, ‹Okunire sho na nyoko,› kandi ati, ‹Ow'okukeena ishe anga nyina ogwo afe.› 5Nawe nimugamba muti, ‹K'omuntu yakugambira ishe anga nyina ati: Ekyo nakukuhaire nakihongeire Ruhanga, takyetaga kukunira ishe.› 6Inywe nimufaho emichwo yanyu kyonkai ekigambo kya Ruhanga timulikukibonamu kantu. 7Inywe ngobya! Isaya akaranga kurungi ahali inywe orwo yagambire ati, 8‹Abantu aba ekitinwa nibampa eky'aha munwa, kyonkai emitima yabo tenyetaireho. 9Nibafa kunfukamira, nibegesa Amateka agatairweho abantu okw'obon'oti nigo Mateka gange.› » 10Yesu ayeta abantu abagambira ati, «Muhulire mara mushobokerwe: 11Ekitaha omuntu omu kanwa ti kyo kimuhagaza, ahagazibwa ekimurugamu.» 12Aho abegesibwa baija bamugambira bati, «Nomanya okwo Abafarisayo batamwa orwo bahulira ekigambo eki?» 13Abahorora ati, «Buli muti ogwo Tata asingiire omw'iguru atabyaire gulisindurwa. 14Mubaleke; bebembezi abaigaire amaisho. Empume k'ekwata empume endijo omukono, bombili bagwa omu kiina.» 15Nawe Petero agamba ati, «Batushoborore enfumo egyo.» 16Yesu agamba ati, «Nainywe timukashobokeirwe? 17Timulikubona okwo ekikataha omu kanwa kigya omu rubunda, kikashuba kikaturuka? 18Kyonkai ekiruga omu kanwa kiruga aha mutima, mara ekyo nikyo kihagaza omuntu. 19Kuba ebitekelezo bibi biruga aha mutima, leba: obwitamuntu, obusiyani, obushuma, okujulira ebishuba, n'okugeya. 20Ebi nibyo bihagaza omuntu. Kandi okuliisa emikono etanabire okwo tikuhagaza muntu.» 21Yesu arugayo agya omu wilaya ya Tiro na Sidoni. 22Leba Omukanaanikazi aruga omu mukoa ogwo ataka, ati, «Waitu Mukama, Mwana wa Daudi banganyire; muhara wange akwetwe eisitani, limuli kubi.» 23Kyonkai tiyamuhoroire kigambo. N'abegesibwabe baija bamutagiliza muno bati, «Omugambire agende, natwombelera.» 24Ahorora ati, «Bakantweka omu Baisiraeli bonkai ababuzire nk'entaama.» 25Kyonkai omukazi aija amubandamaho nagamba ati, «Banjune, Mukama wange.» 26Yesu ahorora ati, «Ti kirungi kukwata mukate gwa baana kugurasira mbwa.» 27Omukazi agamba ati, «Nikwo Mukama, kyonkai n'embwa zilya obuchweka bw'omukate oburuga aha meza ya mukama wazo bukaragara ahansi.» 28Aho Yesu ahorora omukazi ogwo ati, «Iwe mukazi, okwesiga kwawe kw'amani! Okwo wataka bibe nikwo biba ahali iwe.» Omu kaanya ako konene omuhara akira. 29Yesu arugayo araba aha Nyanja ya Galilaya. Atemba aha ibanga ashuntama. 30Embaga emugoba etali nke, bamuletera abalema, n'abalemaziibwe obuhuta, abaigazi b'amaisho, abatita, n'abandi bangi, babamuteka omu maguru, abakiza. 31Embaga etangara kubona abatita nibagamba, abalemaziibwe obuhuta bakizire, abalema nibatambuka n'abaigazi b'amaisho nibabona Basingiza Ruhanga wa Isiraeli. 32Yesu ayeta abegesibwabe abagambira ati, «Embaga yanganyia. Bamaraho ebiro bishatu batakalyaga kantu. Kandi tindikwenda kubataishura baina njara bataija bakakabira omu kihanda.» 33Abegesibwa bamubaza bati, «Omw'irungu eli twihye nkahai omukate ogumazire kuliisa embaga mpango eti?» 34Yesu abahorora ati, «Mwina emikate engahai?» Bagamba bati, «Mushanju n'obufuru obuke obutali bungi.» 35Yesu aragira embaga kushuntama ahansi. 36Akwata emikate mushanju n'obufuru obwo, kayamazire kusiima abegabegura emikate egyo n'obufuru obwo, aheleza abegesibwa, abegesibwa bagabira embaga. 37Bona balya baiguta. Obuchwagulika obwasigaireho babushombokya bugobya entukuru mushanju. 38Abaliire bakaba bali bashaija 4,000. Abakazi n'abaana batabulimu. 39Orwo yamazire kutaishura embaga, asabara omu bwato agya omu mukoa gwa Magadani.
lug_Latn